SK Úradný vestník Európskej únie C 184/32

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 184/09

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„MIELE DELLE DOLOMITI BELLUNESI“

ES č.: IT-PDO-0005-0776-09.06.2009

CHZO ( ) CHOP ( X )

1. Názov:

„Miele delle Dolomiti Bellunesi“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny

3.1. Druh výrobku:

Trieda 1.4. Iné živočíšne výrobky

3.2. Opis výrobku, na ktorý sa vzťahuje označenie „Miele delle Dolomiti Bellunesi“:

„Miele delle Dolomiti Bellunesi“ sa vyrába z nektáru kvetov horskom regióne Belluno s pomocou včiel lokálneho ekotypu „Apis mellifera“, ktorý vznikol prirodzeným krížením rôznych poddruhov včely medonosnej, najmä včely talianskej (Apis mellifera ligustica) a včely korutánskej (Apis mellifera carnica); časom sa mimoriadne dobre prispôsobila charakteristikám horského prostredia regiónu Belluno a umožňuje dobré výnosy medu.

V závislosti od rôznych botanických druhov, ktoré kvitnú v rôznych fázach počas výrobného obdobia, a z toho vyplývajúcich kvetinových zdrojov je treba rozlišovať medzi týmito druhmi „Miele delle Dolomiti Bellunesi“: kvetový (Millefiori), agátový (Acacia), lipový (Tiglio), gaštanový (Castagno), rododendronový (Rododendro) a púpavový (Tarassaco).

A. Fyzikálnochemické vlastnosti:

Všetky druhy „Miele delle Dolomiti Bellunesi“ musia mať tieto fyzikálnochemické vlastnosti:

obsah HMF (pri uvedení do obehu) < 10 mg/kg

Rôzne druhy „Miele delle Dolomiti Bellunesi“ musia mať tieto fyzikálnochemické vlastnosti:

Druh medu Voda (%) pH Fruktóza + glukóza (%) Sacharóza (%) Min. Max. Min. Max. Min. Max. Min. Max. Kvetový (Millefiori) 15 18 3,4 4,4 69 78 0 3,8 Agátový (Acacia) 15 18 3,7 4,1 61 77 0 10 Lipový (Tiglio) 16,5 17,8 4 4,1 67 70 0,8 4,6 Gaštanový (Castagno) 16,5 18 4,4 5,8 61 74 0 2,4 Rododendronový (Rododendro) 16 17,7 3,7 4,2 65 72 0,1 0,7 Púpavový (Tarassaco) 17 18 4,3 4,7 37,8 38,5 0,1 0,4

B. Vlastnosti peľu

Všeobecné peľové spektrum je typické pre horskú flóru Napriek tomu musí peľové spektrum rôznych druhov „Miele delle Dolomiti Bellunesi“ v závislosti od kvetinového zdroja spĺňať tieto požiadavky:

Druh medu Peľ Kvetový (Millefiori) Prevažne: púpava, lipa, gaštan, rododendron a rôzne kvety z čeľade lamiaceae Agátový (Acacia) > 30 % Robinia pseudoacacia L. Lipový (Tiglio) > 10 % Tilia spp. Gaštanový (Castagno) > 70 % Castanea sativa M. Rododendronový (Rododendro) > 20 % Rododendrum spp. Púpavový (Tarassaco) > 5 % < 30 % Taraxacum spp.

C. Organoleptické vlastnosti

Organoleptické vlastnosti závisia od kvetinového zdroja a líšia sa teda v závislosti od rôznych druhov medu:

Kvetový (Millefiori) alebo zmiešaný kvetový (multiflora): svetlo žltá až jantárová farba, sladká chuť, jemná konzistencia, s výrazným sklonom ku kryštalizácii.

Agátový (Acacia) alebo z agátu bieleho (Robinia): svetlá až jantárová farba, priesvitný, jemná konzistencia, veľmi sladká chuť, vôňa pripomínajúca kvet agátu, zvyčajne tekutý.

Lipový (Tiglio): Rôznorodé sfarbenie, od žltej až po svetlo zelenú, mierne horká pachuť, svieža, aromatická vôňa, mazľavý vzhľad, neskôr kryštalizuje.

Gaštanový (Castagno): tmavo hnedá farba, mierne sladký, horkastý, tanínová chuť, silná aromatická vôňa, zvyčajne tekutý.

Rododendronový (Rododendro): od prakticky bezfarebného až po biely alebo svetlo hnedý po kryštalizácii, jemná chuť, rastlinná a ovocná vôňa, tekutý vzhľad, následne mazľavie a nakoniec jemne skryštalizuje.

Púpavový (Tarassaco): med so žltým odleskom, mierne alebo normálne sladký, zvyčajne kyslý, mierne horkastý a trpký.

3.3. Suroviny:

Neuplatňuje sa

3.4. Krmivo:

Čo sa proteínovej výživy podávanej včelím rodinám týka, je zakázané použiť prípravky obsahujúce peľ, ktorý nepochádza z bezprostredného okolia.

Zvyčajný postup zahŕňa zber peľových zrniečok alebo samotného peľu pomocou peľochytov a jeho sušenie a skladovanie v mraziarenských boxoch počas obdobia vysokej produkcie peľu a jeho opätovné použitie v obdobiach, kedy je peľ menej dostupný.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

„Miele delle Dolomiti Bellunesi“ sa vyrába, spracováva a upravuje v zemepisnej oblasti vymedzenej v bode 4.

Med sa vyrába v pevných úľoch, ktoré sú pravidelne premiestňované v rámci horského pásma produkcie. Med sa získava priamo z plástov pomocou odstrediviek.

Zber medu sa vždy vykonáva vo fázach, ktoré na seba nadväzujú v závislosti od období kvitnutia rastlín, aby sa získal špecifický jednokvetový výrobok.

3.6. Osobitné pravidlá pre krájanie, strúhanie, balenie:

Na balenie „Miele delle Dolomiti Bellunesi“ sa používajú sklené nádoby vo veľkostiach 250 g, 500 g a 1 kg s kovovými vrchnákmi a zapečatené etiketou. Takisto je povolené baliť med po jednotlivých dávkach do skla, vreciek, hrnčekov alebo iných nádob z príslušného materiálu.

3.7. Osobitné pravidlá označovania:

Logo pre „Miele delle Dolomiti Bellunesi DOP“ tvorí neúplný kruh, v ktorom sú umiestnené: v hornej časti bielym písmom na zelenom páse slová „MIELE DELLE DOLOMITI BELLUNESI“, vo vnútri kruhu tri nepravidelné pruhy: žltý, modrý a zelený spolu s náčrtom troch vrchov Lavaredo, ktoré sú tvorené kvapkami medu stekajúcimi z tradičnej naberačky na med, v spodnej časti žltý nápis „D. O. P.“ tak ako je znázornené na obrázku. Dodatočná formulácia „prodotto della montagna“ (horský produkt) môže byť doplnená v súlade s vnútroštátnymi právnymi predpismi.

4. Stručné vymedzenie zemepisnej oblasti:

Zemepisná oblasť výroby „Miele delle Dolomiti Bellunesi“ PDO pokrýva celé územie provincie Belluno, ktorá je úplne položená v horskej oblasti, zo všetkých strán obklopená horskými pásmami prirodzene oddeľujúcimi výrobnú oblasť od susediacich provincií a regiónov a na severe od Rakúska.

5. Súvislosť so zemepisnou oblasťou:

5.1. Špecifickosť zemepisnej oblasti:

Environmentálne faktory

Výrobná oblasť sa nachádza v horskej oblasti s rozsiahlymi lesmi a pasienkami, ktorá je tvorená údoliami a vysokými svahmi s charakteristickou pôdou, klimatickými a ekologickými podmienkami pre alpské oblasti.

Vo výrobnej oblasti sa nenachádzajú žiadne veľké priemyselné stavby, intenzívne poľnohospodárstvo ale ani významné dopravné trasy, možné zdroje znečistenia okrem iného aj včelích produktov. Tieto podmienky umožňujú vyrábať čistý, zdravý med, bez obsahu ťažkých kovov a životné prostredie znečisťujúcich látok.

Klimatické a environmentálne podmienky oblasti Belluno, ako priemerné teploty a zrážky, sú podľa historických záznamov veľmi odlišné od tých v okolitých nížinných oblastiach a od priemeru regiónu Veneto a majú pozitívny vplyv na vylučovanie nektáru, kvalitu výrobkov a ich trvanlivosť.

Vďaka nízkym teplotám a vysokým zrážkam je región Belluno známy rozsahom svojich lúk a pasienkov, ktoré hrajú dôležitú úlohu pri podpore veľmi rozmanitej alpskej flóry tejto oblasti, ktorá z väčšej časti rastie na dolomitovom a vápencovom substráte, a ktorá obsahuje viac než 2 200 druhov (jedna tretina rastlinných druhov celého územia Talianska), umožňujúc tak včelám vybrať si najlepšie rastlinné zdroje pre nektár a peľ.

Dolomity Belluno sa preslávili už pred stáročiami kvetinovým bohatstvom alpských lúk a pasienkov. Rôznorodosť a špecifický charakter flóry patrí medzi hlavné vedecké dôvody na uznanie parkov Belluno na národnej a regionálnej úrovni a na úrovni Spoločenstva.

Zásadný význam medzi vysokohorskými rastlinami majú lesy smrekovca, buku, borovice lesnej a červeného smreku typické pre túto oblasť. Pozdĺž spodnej časti skalných stien ležia husté lesy listnatých stromov a ihličnanov (zmiešané lesy) a vysokohorské lúky s bohatstvom flóry zahrnujúce endemity ako rododendron, bodliak, plesnivec alpský a iné horské rastliny. V údoliach oblasti Belluno je pozoruhodná flóra pozostávajúca z 1 400 druhov, z ktorých väčšina je veľmi cenná pre svoj endemický charakter, vzácnosť alebo vysokú fytogeografickú hodnotu.

Zmiešaná bylinná a drevinná flóra obsahuje širokú škálu druhov, ktoré sú považované za najlepšie pre včelárstvo a zber peľu, ako sú agát biely, rododendron, púpava, lipa, vres a ďatelina, spolu s dlhým zoznamom druhov, ktoré vstupujú do zloženia kvetového medu.

Prítomnosť druhov produkujúcich nektár v oblasti, ako sú gaštan (Castanea Sativa) a bodliak (Carduus sp.) je tiež veľmi dôležitá, pretože nektár predstavuje nevyhnutnú potravu pre biologický cyklus včely. Diplomové a vedeckovýskumné práce ukazujú, že rastliny rastúce vysoko v horách produkujú viac nektáru než tie, ktoré rastú v nížinných oblastiach.

Ľudské faktory

Včelárstvo bolo vždy rozšírenou činnosťou v oblasti hôr Belluno, a to aj v minulosti, keď sa používali slamené úle, čo si pri zbere medu vyžadovalo veľkú zručnosť chovateľov, aby zabránili zničeniu celých kolónií včiel.

V tejto oblasti sa včelárstvo praktizovalo dokonca aj v ťažkých časoch väčšinou s použitím jednoduchých včelích úľov. Inovatívne zavedenie úľa „Dadant“ uľahčilo výrobu medu, ale i dnes v oblasti hôr Belluno, včelárstvo naďalej zostáva tradičným remeslom vyžadujúcim špecifické zručnosti na umiestňovanie a využívanie úľov, ochranu a rozvoj kolónií, zber a výber obdobia, aby bolo možné rozlišovať medzi jednotlivými druhmi medu z rôznych kvetinových zdrojov, ako aj pri skladovacích technikám.

V súčasnosti pôsobí väčšina včelárov v údoliach Belluno a Feltrina, okrem nich je ešte množstvo vysoko položených výrobcov produkujúcich med, ktorý je mimoriadne cenený, ako napríklad med z rododendronu.

5.2. Špecifickosť výrobku:

Jednokvetové typy medu odzrkadľujú druhy v tejto oblasti, ktorá sa považuje za jednu z najlepších z hľadiska včelárstva pokiaľ ide o produkciu peľu a nektáru z rastlín ako sú agát biely, rododendron, púpava, lipa, gaštan, pretože väčšina z nich rastie len v horských oblastiach a preto je „Miele delle Dolomiti Bellunesi“ tak vysoko cenený. Med kvetový sa vyrába s použitím širokej škály alpských druhov vybraných včelami spomedzi viac než 2 200 typických rastlín hôr oblasti Belluno.

Okrem „kvetinového bohatstva“ má kvalita „Miele delle Dolomiti Bellunesi“ ďalšie základné charakteristiky ako čistota, prospech pre zdravie a dlhá trvanlivosť potvrdzujúce nízky obsah HMF, ktoré vyplývajú zo zemepisnej šírky a znalostí miestnych výrobcov.

5.3. Príčinná súvislosť medzi zemepisnou oblasťou a akosťou alebo typickými vlastnosťami výrobku (CHOP) alebo špecifickou akosťou, povesťou alebo inou typickou vlastnosťou výrobku (CHZO):

Alpské horské prostredie, charakterizované nízkymi teplotami, vysokými zrážkami a dolomitovou pôdou umožňujúce rast najrôznejších alpských rastlín, medzi ktoré patrí bylinná a drevinná flóra veľmi zaujímavá z pohľadu včelárstva, robia región Belluno ideálnym miestom pre produkciu hodnotného medu z rastlinných druhov, ktoré sú len alebo väčšinou prítomné v alpskom horskom prostredí.

Nízke teploty počas celého roka, oveľa nižšie ako regionálne alebo celoštátne priemery majú taktiež kladný vplyv na kvalitu medu a jeho trvanlivosť, pretože zabraňujú akémukoľvek nezvyčajnému kvaseniu a umožňujú dlhšie udržať organoleptické vlastnosti výrobku a jeho zložiek.

Mierny antropogénny tlak (z hľadiska obyvateľstva, priemyslu a dopravných ciest), typický stav izolácie pre horské oblasti a predovšetkým zručnosti výrobcov pri výkone toho, čo z veľkej časti zostáva remeslom, vedie v porovnaní s výrobkom z nížinných oblastí k vzniku čistejšieho a zdravšieho výrobku.

Včelárstvo, ktoré bolo vždy v oblasti Belluno rozšírené, v minulosti okrem dodatočných príjmov obyvateľstva znamenalo tiež zásobáreň energie používanú na potravu v zimných mesiacoch izolácie a ako sladidlo pre kulinárske účely pri príprave rôznych tradičných miestnych receptov. „Miele delle Dolomiti Bellunesi“ sa predáva viac než 35 rokov a pod týmto menom bol od 80. rokov prihlásený na mnohé miestne horské poľnohospodárske veľtrhy a podujatia, čo dokazuje rad diplomov, fotografií výrobcov na včelárskych podujatiach a novinových článkov z 80. rokov. Fotografie z tohto obdobia svedčia o dobrom mene „Miele delle Dolomiti Bellunesi“ pod rôznymi značkami a etiketami. „Miele delle Dolomiti Bellunesi“ sa vždy používal v mnohých typických jedlách, ako prísada do typických Cadore a Ampezzo dezertov a chleba, ako aj do typického medového likéru a ako príloha k miestnym syrom. Spotrebitelia, najmä turisti vyhľadávajú tento výrobok, oceňujú jeho osobitné vlastnosti, nakupujú ho počas dovoleniek na konzumáciu počas celého roka a šíria ho tak do ostatných regiónov Talianska.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

Súčasné správne orgány začali vnútroštátne námietkové konanie prostredníctvom uverejnenia žiadosti o uznanie CHOP „Miele delle Dolomiti Bellunesi“ v Úradnom vestníku Talianskej republiky č. 285 z 5. decembra 2008.

Konsolidované znenie špecifikácie výrobku sa nachádza na tejto webovej stránke:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

alebo priamo na webovej stránke ministerstva pre poľnohospodárske, potravinárske a lesnícke politiky (www.politicheagricole.it) kliknutím na „Prodotti di Qualità“ (vľavo na obrazovke) a potom na „Disciplinari di Produzione all’esame dell’UE (Reg.CE510/2006)“.

(1) Ú. v. EÚ L 93, 31.3.2006, s. 12.